Word sό 'n skoolhoof - Solidariteit Wêreld LoopbaanSolidariteit Wêreld Loopbaan
Tuis › Artikels › Word sό 'n skoolhoof
Skoolhoofde kan beduidende bydraes lewer tot die bereiking van onderwysdoelwitte en die verbetering van leerderprestasies as hulle voldoende voorbereid is vir die rol. Om 'n skoolhoof te wees is nie net 'n groot verantwoordelikheid nie, maar ook 'n wonderlike voorreg. Dit is daarom dat hierdie loopbaan staat maak op akademiese opleiding asook uitgebreide ondervinding.
In Suid-Afrika kan jy nie 'n skoolhoof word as jy nie eers as onderwyser gekwalifiseer het nie. Jy sal dus eers vir vier jaar moet studeer en 'n Honneursgraad in onderwys behaal. Dit staan as 'n REQV 14- kwalifikasie bekend.
Hierna sal jy sewe jaar as 'n onderwyser werk en ondervinding opdoen voordat jy in aanmerking kan kom vir die posisie van skoolhoof.
Ander vereistes sluit sertifisering deur SARO (Suid-Afrikaanse Raad vir Opvoeders), 'n polisieklaringsertifikaat, en 'n geldige bestuurderslisensie in.
Dit sal voordelig wees om vir ten minste vyf jaar op skole se senior leierskapspanne te dien, maar dit is nie 'n vereiste nie.
'n Persoon wat gereed is vir die posisie van skoolhoof sal die onderrig- en leerprosesse in 'n skool kan lei en bestuur. Hy sal ook die hulpbronne van 'n skool kan beplan en bestuur, die verhouding tussen en die impak van die interne en eksterne gemeenskap kan vestig, lei en bestuur, en homself en ander ontwikkel om lewenslange studente te wees en sodoende kwaliteit onderrig te lewer.
Daar is persoonlike eienskappe wat 'n goeie skoolhoof sal hê. Hy sal 'n visionêr wees wat altyd meer wil leer en met die skool vorentoe wil beweeg. 'n Effektiewe skoolhoof sal leierseienskappe toon, orde en struktuur kan handhaaf, regverdig en konsekwent wees, en sal die onderwysers soos professionele kollegas behandel.
Om 'n skoolhoof te word en jou dan suksesvol van jou taak te kwyt is nie maklik nie. Dit verg toewyding en 'n liefde vir onderrig en die leerlinge. Dit is egter hoogs vervullend, en heeltemal die moeite werd.
Walden University: https://www.waldenu.edu/education-specialist/resource/five-traits-of-great-school-principals